РЕГЛАМЕНТ (ЕО) № 921/2007 НА КОМИСИЯТА
от 1 август 2007 година
за дерогация от Регламент (ЕО) № 1535/2003 за пазарната 2007/2008 година относно крайния срок за подписване на договорите за домати, предназначени за преработка в България и Румъния
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 41, първа алинея от него,
като има предвид, че:
(1)
За да се даде възможност на производителите и преработвателите в България и Румъния да се ползват от разпоредбите на Регламент (ЕО) № 2201/96 на Съвета от 28 октомври 1996 г. относно общата организация на пазарите на продукти от преработени плодове и зеленчуци, следва да бъдат приети преходни мерки (1).
(2)
Съгласно Регламент (ЕО) № 1535/2003 на Комисията от 29 август 2003 г. за определяне на подробни правила за прилагане на Регламент (ЕО) № 2201/96 на Съвета по отношение режима на помощи за продукти от преработени плодове и зеленчуци (2), в случая домати, между одобрените от компетентните органи преработватели и признатите или предварително признатите организации на производителите следва да бъдат подписани договори преди 15 февруари. Целесъобразно е да се предвиди временна дерогация, само за пазарната 2007/2008 година, от графика за подписване на договорите, установен в Регламент (ЕО) № 1535/2003. В противен случай, и по-специално когато става дума за домати, заинтересованите страни не биха били в състояние да се включат в режима на помощи, предвиден в Регламент (ЕО) № 2201/96 за текущата пазарна година.
(3)
Мерките, предвидени в настоящия регламент, са в съответствие със становището на Управителния комитет за продуктите от преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 6, параграф 1, буква а) от Регламент (ЕО) № 1535/2003, само в случая с домати от България и Румъния и в рамките на пазарната 2007/2008 година, договорите между признатите организации на производителите по смисъла на член 1, параграф 1, буква а) от посочения регламент и одобрените преработватели ще могат да бъдат подписани най-късно до 31 юли 2007 г. и поне десет дни преди началото на договорените доставки.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 август 2007 година.